કર્ક: સંવત ૨૦૭૨ના નૂતન વર્ષના સુપ્રભાતે આપનો રાશિ અધિપતિ ચંદ્ર ચતુર્થ ભાવે તુલા રાશિથી પોતાનું ભ્રમણ શરૂ કરે છે અને રાશિ ચક્રનાં અનેક ચક્કરો કાપીને વર્ષના અંતે ફરીથી ચતુર્થ ભાવે તુલા રાશિમાં જ જોવા મળે છે, ધનેશ સૂર્ય અને પરાક્રમેશ બુધ પણ ચતુર્થ ભાવે અને તુુલા રાશિથી મુસાફરી શરૂ કરી રાશિ ચક્ર પૂર્ણ કરી વર્ષના અંતે ફરીથી તે જ ભાવે અને તુલા રાશિમાં જોવા મળે છે, પંચમેશ મંગળ વર્ષના આરંભમાં ત્રીજા ભાવે અને કન્યા રાશિથી ભ્રમણ શરૂ કરી વૃશ્ચિક રાશિમાં પંચમ ભાવે જોવા મળે છે, સુખેશ શુક્ર વર્ષના આરંભે કન્યા રાશિ અને ત્રીજા ભાવેથી આગળ વધારતા સંપૂર્ણ રાશિ ચક્ર પૂર્ણ કરીને વર્ષના અંતે વૃશ્ચિક રાશિમાં પંચમ ભાવે જોવા મળે છે. ભાગ્યેશ ગુરુ મહારાજ વર્ષ આરંભે ધનસ્થાન અને સિંહ રાશિથી આગળ વધતા એક જ રાશિ બદલીને કન્યા રાશિમાં અને ત્રીજા ભાવે વર્ષના અંતે જોવા મળે છે, સપ્તમેશ શનિ મહારાજ વર્ષ દરમિયાન રાશિ કે ભાવ બદલ્યા વિના સંપૂર્ણ વર્ષ દરમિયાન વૃશ્ચિક રાશિમાં જ પંચમ ભાવે જોવા મળે છે. વર્ષના આરંભે કન્યા રાશિમાં ત્રીજા ભાવે રહેલ રાહુ અને ભાગ્ય ભાવે મીન રાશિમાં રહેલ કેતુ વક્રગતિથી આગળ વધતાં વર્ષાંતે રાહુ સિંહ રાશિમાં બીજા ભાવે, કેતુ કુંભ રાશિમાં અષ્ટમ ભાવે જોવા મળે છે.